Predkladacia správa

Vláda SR svojím uznesením č. 333 z 3. apríla 2002 k „Návrhu na prijatie Európskej charty pre malé podniky“ v bode C. 2. uložila ministrovi hospodárstva SR predkladať na rokovanie vlády SR správu o implementácii Európskej charty ako súčasť správy o stave podnikateľského prostredia v SR v termíne do 30. septembra.
Vzhľadom k tomu, že analýza stavu podnikateľského prostredia v SR bola predložená na rokovanie vlády SR už koncom júna 2002 a vláda SR ju prerokovala dňa 17. júla, predkladáme „Správu o implementácii Európskej charty pre malé podniky“ na rokovanie vlády SR ako samostatný materiál.
„Správa o implementácii Európskej charty pre malé podniky“ je spracovaná z podkladov, o ktoré Ministerstvo hospodárstva SR požiadalo listom ministra pod číslom 1512/2002-010 z 3. mája 2002 nasledovné organizácie:
Ministerstvo školstva SR,
Ministerstvo financií SR,
Ministerstvo výstavby a regionálneho rozvoja SR,
Ministerstvo vnútra SR,
Ministerstvo spravodlivosti SR,
Ministerstvo životného prostredia SR, 
Ministerstvo dopravy, pôšt a telekomunikácií SR,
Ministerstvo pôdohospodárstva SR,
Združenie podnikateľov Slovenska,
Združenie priemyselných zväzov SR,
Slovenskú živnostenskú komoru,
Slovenský živnostenský zväz,
Asociáciu zamestnávateľských zväzov a združení SR,
Slovenskú obchodnú a priemyselnú komoru,
Slovenskú agentúru pre rozvoj investícií a obchodu,
Úrad pre normalizáciu, metrológiu a skúšobníctvo SR,
Úrad priemyselného vlastníctva SR,
Protimonopolný úrad SR,
Národnú agentúru pre rozvoj malého a stredného podnikania SR.
Do predkladanej správy boli tiež zahrnuté odpovede na dotazník predložený EÚ k spracovaniu Best Report 2002. Správa CC BEST Report sa každoročne vypracováva v členských krajinách EÚ a od minulého roku aj za kandidátske krajiny. Na jej základe sa vyhodnocuje aj napĺňanie cieľov stanovených v Európskej charte pre malé podniky. 
O odpovede na dotazník boli okrem hore uvedených organizácií požiadaní Úrad vlády SR, Ministerstvo práce, sociálnych vecí a rodiny SR, Národný úrad práce SR, Slovenská záručná a rozvojová banka a ďalšie organizácie.
Na základe predložených podkladov môžeme konštatovať, že aj napriek krátkemu obdobiu od prijatia charty sa realizovalo veľa pozitívnych zmien v prospech podpory podnikania malých podnikov. Objektívne však konštatujeme, že tieto zmeny neboli iniciované prijatím Európskej charty pre malé podniky, ale implementáciou acquis v rámci jednotlivých negociačnych skupín a viacerými materiálmi zameranými na zlepšenie podnikateľského prostredia, PZI a podpory malého a stredného podnikania, predkladanými vo väčšine prípadov Ministerstvom hospodárstva SR v predchádzajúcich rokoch. 
Z jednotlivých podkladov tiež vyplýva, že nie všetky ústredné organy štátnej správy venujú implementácií charty náležitú pozornosť, pretože v niektorých prípadoch sme dostali veľmi nekonkrétne odpovede, ako keby táto problematika nespadala do kompetencie ich rezortu. S týmto názorom nemôžeme súhlasiť, pretože malí podnikatelia (SZČO a právnické osoby s počtom zamestnancov do 50) podnikajú vo všetkých odvetviach hospodárstva a preto je záujmom každého rezortu analyzovať a navrhovať opatrenia na ich podporu.
Z uvedeného dôvodu navrhujeme do uznesenia vlády SR uložiť všetkým ministrom a predsedom ostatných ústredných orgánov štátnej správy povinnosť predkladať Ministerstvu hospodárstva SR stručnú informáciu o implementácií Európskej charty pre malé podniky  za všetkých 10 oblastí, ako aj špecifikovať potrebné legislatívne zmeny súvisiace s navrhovanými opatreniami k jednotlivým oblastiam v termíne každoročne do konca júla.
Cieľom tohto opatrenia je sumarizovať všetky požiadavky na úpravu legislatívy a predkladať ju v súlade s bodom B.1. uznesenia č. 792/2002 k analýze stavu podnikateľského prostredia ako súčasť správy o stave podnikateľského prostredia v SR s návrhmi na jeho zlepšovanie na rokovanie vlády SR každoročne do 30. septembra počnúc rokom 2003.
Navrhované opatrenia k jednotlivým oblastiam charty uvedené v predkladanom materiáli nie sú detailne špecifikované a dopracované do legislatívnej podoby. Vychádzajú hlavne z poznatkov a analytických materiálov NARMSP a Ministerstva hospodárstva SR. Ich cieľom je ukázať ostatným ústredným orgánom, na ktoré problémy je potrebné v nasledujúcom implementačnom období zamerať úsilie.